ગોવા ભગતનું ખોળિયું નીચી વરણનું પણ કર્મે અને ધર્મે તો નાગર નરસૈયાની કંડારેલી ‘પરમતા’ની કેડીનો એ પ્રવાસી…! મહેતા નરસિંહની વિદાય પછી ઘણાં બધાં વરસ સુધી ગિરનારે નિહાહા મૂકેલા કે ‘અરેરે, બીજું તો કાંઇ નૈ પણ નરસિંહની ખોટ વણપુરાયેલી જ રહેશે? આવડા મોટા નગરના આટલાં બધાં ખોરડાંમાંથી ક્યાંય નરસિંહની ઝલક ઊઠશે જ નૈ! કવિતા તો કાંઇ નૈ પણ નરસિંહના ભોળપણ અને દાસપણા લઇનેય કોઇ આવતરશે નૈ?’ ગિરનારની આ આકાંક્ષા તરત તો ન ફળી, પણ ત્રણેક સદીઓ વીત્યા પછી એની ગમગીની દૂર થઇ.